दौसा। स्टाफ सलेक्शन कमीशन (एसएससी) की लापरवाही का अनूठा मामला सामने आया है। एसएससी ने रामबास तीतरवाड़ा गांव निवासी लल्लूराम मीणा को बिना आवेदन किए ही रविवार को हुई परीक्षा का प्रवेश-पत्र भेज दिया। इतना ही नहीं, प्रवेश-पत्र पर जो फोटो लगा है, वह अमेरिका के राष्ट्रपति बराक ओबामा का है। लल्लूराम की उम्र करीब 40 वर्ष है। ओवरएज होने के कारण उन्होंने नौकरी के लिए वर्षो से आवेदन नहीं किया है।
वे गांव में निजी स्कूल संचालित करते हैं। शनिवार को स्कूल के पते पर ही यह प्रवेश-पत्र मिला। प्रवेश पत्र में लल्लूराम की जन्म तिथि 5.10.1987 है, जबकि उनका जन्म 1.1.1973 में हुआ है। लल्लूराम एमए. बीएड हैं और एसएससी में उन्होंने केवल 1997 में एलडीसी पद की भर्ती के लिए आवेदन किया था।
इस परीक्षा में वे सफल नहीं हुए थे। एसएससी नॉदर्न रीजन, नई दिल्ली द्वारा यह प्रवेश-पत्र जूनियर इंजीनियर (सिविल) मैकेनिक, इलेक्ट्रिकल, क्वांटिटी, सर्वे विंग एंड कांट्रेक्ट एक्जामिनेशन 2013 के लिए भेजा गया। इसमें परीक्षा केंद्र गवर्नमेंट ब्वॉयज सीनियर सैकंडरी स्कूल नं. 3 बदरपुर नियर तुगलकाबाद मेट्रो स्टेशन न्यू देहली लिखा था। प्रथम पेपर 9 जून को सुबह 10 से दोपहर 12 बजे तक तथा द्वितीय पेपर दोपहर 2 से शाम 4 बजे तक होने की सूचना थी।
आगे की स्लाइड्स में देखें एसएससी की वेबसाइट पर लल्लूराम का प्रवेश पत्र
hin_Deva hin_Deva hin_Deva hin_Deva